Enne järgmise aasta septembrisse seatud tärmini kukkumist on töömehed ametis peale Karksi-Nuia veel Karksis ja Pollis. Euroraha toel rekonstrueeritakse Karksi valla ühisveevärk ja -kanalisatsioon ning ehitatakse torustik pikemaks.
Ehitaja, osaühing Wesico Projekt alustas kaevamist eelmisel nädalal Karksi-Nuias Rahumäe ja Arumäe tänaval.
Töid telliva aktsiaseltsi Iivakivi juhatuse liige Urmas Suurpuu ütles, et veekatkestustest annab firma elanikele teada infolehtedel, mis seatakse iga maja sissepääsu juurde. Lisaks jagab Iivakivi töö arengust värsket teavet oma ja valla kodulehel ning küsijatele telefonitsi.
«Palume elanikel toimuvasse mõistvalt suhtuda ning arvestada oma elukorralduses ajutiselt tekkivate ebamugavustega,» märkis ta. «Probleemidest palume meile kohe teada anda.»
Täiesti uus veetoru pannakse Karksi-Nuias maasse 3,73 kilomeetri pikkuselt, vana remonditakse 695 meetri jagu. Lisaks Rahumäe ja Arumäe tänavale on töö kavas Piiri, Oru, Põhja, Koidu, Niine, Kivi, Kivistiku, Umb, Nurme ja Kalda tänaval.
Karksi asulas rekonstrueeritakse 1,28 kilomeetri pikkune Pargi ja Kivi tänava ringvõrgu veetrass ning Polli asulas Uue tänava 140-meetrine veeühendus.
Kanalisatsioonitöid tehes rajab ehitaja Karksi-Nuias uue torustiku Koidu, Aia, Rahumäe, Arumäe, Niine, Umb, Põllu ja Kalda tänavasse kogupikkusega 2,39 kilomeetrit. 175 meetri jagu remonditakse toru Väiksel tänaval.
Karksi asulas rekonstrueeritakse Pargi tänava 600-meetrine ja Pollis mõisat ümbritsev 335-meetrine kanalisatsioonitorustik.
Urmas Suurpuu märkis, et lisaks uuendatakse kõik kolm reoveepuhastit Karksi-Nuias, Karksis ja Pollis ning seetõttu ka reovee ülepumplad.
Hinnates enam kui aasta peale planeeritud ettevõtmise keerukust, sõnas ta, et töid võib raskendada pinnase eripära. Näiteks Rahumäe ja Arumäe tänaval puutus ehitaja kokku vesiliivaga, mille stabiilseks muutmine nõuab täiendavat tööd.